Ο κανονισμός (ΕΕ) αριθ. 251/2014 καθορίζει τους κανόνες σχετικά με την παραγωγή και την επισήμανση των αρωματισμένων αμπελοοινικών προϊόντων. Επιδιώκει να διασφαλίσει υψηλού επιπέδου προστασία των καταναλωτών, αυθεντικότητα του προϊόντος, διαφάνεια στην αγορά και θεμιτό ανταγωνισμό. Ο κανονισμός εφαρμόζεται σε όλα τα αρωματισμένα αμπελοοινικά προϊόντα που διατίθενται στην αγορά της Ευρωπαϊκής Ένωσης (ΕΕ), είτε παράγονται στα κράτη μέλη της ΕΕ είτε σε τρίτες χώρες, καθώς και σε προϊόντα που παράγονται στην ΕΕ προς εξαγωγή. Ο παρών κανονισμός θεσπίζει ειδικούς κανόνες παρουσίασης και επισήμανσης για τα αρωματισμένα αμπελοοινικά προϊόντα, οι οποίοι εφαρμόζονται σε συνδυασμό με άλλους κανόνες του κανονισμού (ΕΕ) αριθ. 1169/2011 σχετικά με την παροχή πληροφοριών για τα τρόφιμα στους καταναλωτές (βλ. σύνοψη). Τα αρωματισμένα αμπελοοινικά προϊόντα περιλαμβάνουν τρεις βασικές ομάδες, οι οποίες περιλαμβάνουν κατηγορίες όπως βερμούτ, Sangria και Glühwein: Τα αρωματισμένα αμπελοοινικά προϊόντα πρέπει να παράγονται σύμφωνα με τις απαιτήσεις, τους περιορισμούς και τις περιγραφές που αναφέρονται στο άρθρο 3 και στα παραρτήματα Ι και ΙΙ του παρόντος κανονισμού. Μια κατ’ εξουσιοδότηση πράξ η οποία εγκρίθηκε από την Ευρωπαϊκή Επιτροπή, ο κατ’ εξουσιοδότηση κανονισμός (ΕΕ) 2017/670, συμπληρώνει τον κανονισμό, καθορίζοντας τις εγκεκριμένες διεργασίες παραγωγής για την παρασκευή αρωματισμένων αμπελοοινικών προϊόντων. Μια δεύτερη κατ’ εξουσιοδότηση πράξη, ο κανονισμός (ΕΕ) 2024/585, συμπληρώνει τον κανονισμό (ΕΕ) αριθ. 251/2014, καθορίζοντας ειδικούς κανόνες για την ένδειξη και την ονομασία των συστατικών των αρωματισμένων αμπελοοινικών προϊόντων. Ο κανονισμός αρχικά περιλάμβανε το νομικό πλαίσιο για την προστασία των γεωγραφικών ενδείξεων των αρωματισμένων αμπελοοινικών προϊόντων. Ωστόσο, ο τροποποιητικός κανονισμός (ΕΕ) 2021/2117, στο πλαίσιο της δέσμης μέτρων για τη μεταρρύθμιση της κοινής γεωργικής πολιτικής για την περίοδο 2023-2027, απλούστευσε το σύστημα των γεωγραφικών ενδείξεων για τους οίνους και αφαίρεσε το σύστημα γεωγραφικών ενδείξεων για τα αρωματισμένα αμπελοοινικά προϊόντα από το πεδίο εφαρμογής του κανονισμού (ΕΕ) αριθ. 251/2014, ενώ παράλληλα συγχώνευσε το εν λόγω σύστημα με το σύστημα για τα γεωργικά προϊόντα και τα τρόφιμα δυνάμει του κανονισμού (ΕΕ) αριθ. 1151/2012, ο οποίος έχει στο μεταξύ αντικατασταθεί από τον κανονισμό (ΕΕ) 2024/1143 σχετικά με τις γεωγραφικές ενδείξεις για τον οίνο, τα αλκοολούχα ποτά και τα γεωργικά προϊόντα. Ο κανονισμός κατάργησε τον παλαιότερο κανονισμό (ΕΟΚ) αριθ. 1601/91.